Ο **Αλέξανδρος (Αλέκος) Αλαβάνος** (Αθήνα, 22 Μαΐου 1950) είναι Έλληνας πολιτικός. Διετέλεσε πρόεδρος του Συνασπισμού (12 Δεκεμβρίου 2004 - 10 Φεβρουαρίου 2008), πρόεδρος της Κοινοβουλευτικής Ομάδας του ΣΥΡΙΖΑ (12 Δεκεμβρίου 2004 - 7 Οκτωβρίου 2009) και ευρωβουλευτής του ΚΚΕ και του Συνασπισμού (18 Οκτωβρίου 1981 - 7 Μαρτίου 2004).

Βιογραφία
---------

Γεννήθηκε στην Αθήνα στις 22 Μαΐου του 1950 και η καταγωγή του είναι από την Τήνο. Είναι γόνος πλούσιας οικογένειας βενετικής καταγωγής. Είναι γιος του βουλευτή Νικολάου Αλαβάνου, αδελφοί του είναι ο πρώην βουλευτής Κωνσταντίνος Αλαβάνος και ο πρόεδρος του ΤΕΕ (2002-2010) Γιάννης Αλαβάνος, ενώ παππούς του ο πρώην βουλευτής και αντιπρόεδρος της βουλής, Κωνσταντίνος Αλαβάνος. Σπούδασε στη Σχολή Οικονομικών και Πολιτικών Επιστημών του Πανεπιστημίου της Αθήνας, από την οποία αποφοίτησε ως οικονομολόγος.

Πολιτική σταδιοδρομία
---------------------

Εντάχθηκε στην Αριστερά, σε διάσταση με την κεντρώα παράδοση της οικογένειάς του (ο πατέρας του ήταν στέλεχος της Ενώσεως Κέντρου). Ως φοιτητής είχε ενεργή συμμετοχή στο αντιδικτατορικό φοιτητικό κίνημα. Γι' αυτό το λόγο στρατεύθηκε αναγκαστικά και αργότερα διώχθηκε με βάση τον Ν.509. Τον συνέλαβαν και τον φυλάκισαν στην ΕΣΑ.

Για πολλά χρόνια διατέλεσε μέλος του Κομμουνιστικού Κόμματος Ελλάδας και αναδείχθηκε μέλος της Κεντρικής Επιτροπής του. Με το ψηφοδέλτιό του εκλέχθηκε ευρωβουλευτής το 1981 και το 1984. Επίσης ως μέλος του ΚΚΕ επανεκλέχθηκε το 1989 μέσω του ευρωψηφοδελτίου του Συνασπισμού.

Όταν το ΚΚΕ αποχώρησε από τον Συνασπισμό (1991), ο Αλαβάνος παρέμεινε στον δεύτερο και εκλέχθηκε μέλος της Κεντρικής Πολιτικής Επιτροπής. Το 1992, σε συνεργασία με τους τότε ευρωβουλευτές Παρασκευά Αυγερινό και Παναγιώτη Λαμπρία, ίδρυσε τη μη κυβερνητική - μη κερδοσκοπική οργάνωση *Ελληνικό Καραβάνι Αλληλεγγύης*, με σκοπό την παροχή ανθρωπιστικής βοήθειας στους λαούς της υπό διάλυση Γιουγκοσλαβίας.

Στις βουλευτικές εκλογές της 10ης Οκτωβρίου του 1993 ήταν υποψήφιος με τον Συνασπισμό στην Α΄ Αθηνών. Δεν εξελέγη, διότι το κόμμα του δεν συγκέντρωσε το απαιτούμενο ποσοστό για την είσοδό του στη Βουλή. Στις εκλογές για το Ευρωκοινοβούλιο του 1994 και του 1999 επανεξελέγη ευρωβουλευτής.

Στο 4ο τακτικό συνέδριο που διενεργήθηκε στις 9-12 Δεκεμβρίου του 2004, εξελέγη πρόεδρος του ΣΥΝ. Στις βουλευτικές εκλογές του 2004 εκλέχθηκε βουλευτής Β΄ Αθηνών με τον ΣΥΡΙΖΑ και επανεκλέχθηκε βουλευτής, στην περιφέρεια Ηρακλείου στις βουλευτικές εκλογές της 16ης Σεπτεμβρίου του 2007 με τον ίδιο συνδυασμό και τέθηκε επικεφαλής της κοινοβουλευτικής ομάδας του ΣΥΡΙΖΑ.

Το 2010 ο Αλέκος Αλαβάνος ανακοίνωσε την πολιτική πρωτοβουλία *Μέτωπο Αλληλεγγύης και Ανατροπής*. Αργότερα το ίδιο έτος, ανακοίνωσε την πρόθεσή του να κατέβει στις δημοτικές και περιφερειακές εκλογές διεκδικώντας τη θέση του περιφερειάρχη Αττικής. Η απόφασή του αυτή τον έφερε σε ρήξη με τον νέο πρόεδρο του Συνασπισμού, Αλέξη Τσίπρα, καθώς το κόμμα υπολόγιζε στην υποψηφιότητά του Αλέξη Μητρόπουλου για την ίδια θέση. Ο Τσίπρας πρότεινε στον Αλαβάνο να θέσει υποψηφιότητα για τον μητροπολιτικό δήμο της Αθήνας, αλλά ο δεύτερος δεν αποδέχτηκε την πρόταση αυτή, επιμένοντας αρχικά στην αρχική του απόφαση. Αργότερα ο Αλαβάνος αντιπρότεινε την υποψηφιότητα της Νάντιας Βαλαβάνη για την περιφέρεια Αττικής, με την οποία συμφωνούσαν και άλλα στελέχη του κόμματος, αλλά δεν έγινε δεκτή από τον Αλέξη Τσίπρα που κάλεσε τα άλλα μέλη να στηρίξουν την υποψηφιότητα Μητρόπουλου, επιτιθέμενος από το βήμα της Κεντρικής Πολιτικής Επιτροπής του ΣΥΝ κατά του Αλαβάνου. Τελικά, ο Αλαβάνος ανακοίνωσε επίσημα, στις 9 Σεπτεμβρίου 2010, την απόφασή του να είναι υποψήφιος για το αξίωμα του περιφερειάρχη Αττικής, στις περιφερειακές εκλογές της 7ης Νοεμβρίου.

Τον Απρίλιο του 2011, ο Αλέκος Αλαβάνος ίδρυσε το Μέτωπο Αλληλεγγύης και Ανατροπής, του οποίου ήταν πρόεδρος.

Το Μάιο του 2013, ίδρυσε νέο πολιτικό κόμμα, το Σχέδιο Β.

Προσωπική ζωή
-------------

Είναι παντρεμένος με την ψυχίατρο Κάτια Χαραλαμπάκη και έχουν δύο κόρες.

Βιβλία
------

Έχει συγγράψει τα βιβλία:

* «*Σημειώσεις για την Ευρωπαϊκή Αριστερά (1989)*».
* «*Έλληνες της Κωνσταντινούπολης (1994)*»
* «*Σημειώσεις για την Πολιτική Περιβάλλοντος της Ευρωπαϊκής Ένωσης (1994)*»

Παραπομπές
----------

1. ↑  «5η Κοινοβουλευτική περίοδος | Αλέξανδρος ΑΛΑΒΑΝΟΣ | Ευρωβουλευτές | Ευρωπαϊκό Κοινοβούλιο». *www.europarl.europa.eu*. Ανακτήθηκε στις 14 Σεπτεμβρίου 2019.
2. ↑  «Συνασπισμός - Ιστορικό».
3. ↑  «Κοινοβουλευτική Θητεία Βουλευτών Από Τη Μεταπολίτευση Ως Σήμερα - Αλαβάνος Αλέξανδρος».
4. ↑  *Πολιτική πλατφόρμα παρουσίασε ο Αλέκος Αλαβάνος*, www.in.gr, 08/02/2010.
5. ↑  Με Μητρόπουλο απαντά στον Αλαβάνο Αρχειοθετήθηκε 2010-11-13 στο Wayback Machine. Το Βήμα, 08/09/2010
6. ↑  «Όχι» του Αλέκου στον Αλέξη Αρχειοθετήθηκε 2010-09-10 στο Wayback Machine. Τα Νέα, 07/09/2010
7. ↑  Την Νάντια Βαλαβάνη προτείνει για την περιφέρεια Αττικής ο Αλέκος Αλαβάνος, in.gr 08/092010
8. ↑  Εισήγηση Τσίπρα για στήριξη Αλ. Μητρόπουλου - Σφοδρή σύγκρουση με τον Π. Λαφαζάνη που πρότεινε Ν. Βαλαβάνη Αρχειοθετήθηκε 2010-12-16 στο Wayback Machine. Το Βήμα, 08/09/2010
9. ↑  Αλέκος Αλαβάνος - Ανακοίνωσε ανεξάρτητη υποψηφιότητα Αρχειοθετήθηκε 2010-10-19 στο Wayback Machine. Το Βήμα, 09/09/2010

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Αλέκος Αλαβάνος** |

* Σύντομο βιογραφικό Αρχειοθετήθηκε 2006-05-04 στο Wayback Machine.

|  |  |  |  |
| --- | --- | --- | --- |
| 

| π • σ • ε
Πρόεδροι του ΣΥ.ΡΙΖ.Α. |
| --- |
|  |
| 
Νίκος Κωνσταντόπουλος  · Αλέκος Αλαβάνος  · Αλέξης Τσίπρας  · Στέφανος Κασσελάκης |

 |

|  |  |  |  |
| --- | --- | --- | --- |
| 

| π • σ • ε
Πρόεδροι του Συνασπισμού |
| --- |
|  |
| 
Χαρίλαος Φλωράκης  · Μαρία Δαμανάκη  · Νίκος Κωνσταντόπουλος  · Αλέκος Αλαβάνος  · Αλέξης Τσίπρας |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 78672714
* **BiblioNet**: **28992**
* LCCN: nr95043052
* ISNI: 0000 0000 5022 728X
* SUDOC: 24413104X

 |

 |